text: জোজো র‍্যাবিট () হল তাইকা ওয়াইতিতি রচিত ও পরিচালিত ২০১৯ সালের মার্কিন হাস্যরসাত্মক নাট্যধর্মী চলচ্চিত্র। ক্রিস্টিন লোনেন্সের কেজিং স্কাইজ বই অবলম্বনে চলচ্চিত্রটি নির্মিত হয়েছে। এতে নাম ভূমিকায় অভিনয় করেন রোমান গ্রিফিথ ডেভিস। ডয়েচেস ইয়ুংফোক (জার্মান কিশোর) দলের সদস্য জোজো সন্ধান পায় যে তার মা (স্কার্লেট জোহ্যানসন) একজন ইহুদি তরুণীকে (টমাজিন ম্যাকেঞ্জি) তাদের চিলেকোঠায় লুকিয়ে রেখেছেন। সে তখন তার কল্পনাপ্রসূত বন্ধু আডলফ হিটলারের বোকা সংস্করণের (তাইকা ওয়াইতিতি) সাথে এই নিয়ে আলোচনা করে। এতে অন্যান্য চরিত্রে অভিনয় করেছেন রেবেল উইলসন, স্টিভেন মারচেন্ট, আলফি অ্যালেন ও স্যাম রকওয়েল।
  
  চলচ্চিত্রটির উদ্বোধনী প্রদর্শনী অনুষ্ঠিত হয় ২০১৯ সালের ৮ই সেপ্টেম্বর ৪৪তম টরন্টো আন্তর্জাতিক চলচ্চিত্র উৎসবে, এবং সেখানে এটি উৎসবের শীর্ষ পুরস্কার গ্রোলশ পিপল্‌স চয়েস পুরস্কার লাভ করে। চলচ্চিত্রটি ২০১৯ সালের ১৮ই অক্টোবর মার্কিন যুক্তরাষ্ট্রে এবং ২০১৯ সালের ২৪শে অক্টোবর নিউজিল্যান্ডে প্রেক্ষাগৃহে মুক্তি দেওয়া হয়। বেশিরভাগ সমালোচক এর প্রশংসা করলেও কয়েকজন সমালোচক নাৎসিদের চিত্রায়নের হাস্যরসিকতার জন্য এর সমালোচনা করেন, তবে অভিনয়শিল্পীদের অভিনয়ের প্রশংসা করেন। ন্যাশনাল বোর্ড অব রিভিউ ও আমেরিকান ফিল্ম ইনস্টিটিউট চলচ্চিত্রটিকে ২০১৯ সালের সেরা ১০ চলচ্চিত্রের তালিকায় স্থান দেয়। ৭৭তম গোল্ডেন গ্লোব পুরস্কারে চলচ্চিত্রটি সেরা সঙ্গীতধর্মী বা হাস্যরসাত্মক চলচ্চিত্রসহ তিনটি বিভাগে মনোনয়ন লাভ করে।
  
  কুশীলব
   রোমান গ্রিফিন ডেভিস - ইয়োহানেস "জোজো র‍্যাবিট" বেৎজলার
   টোমাজিন ম্যাকেঞ্জি - এলসা কর, ইহুদি তরুণী যাকে জোজোর মা তাদের বাড়িতে লুকিয়ে রেখেছে
   তাইকা ওয়াইতিতি - আডলফ হিটলার, জোজো কল্পনাপ্রসূত বন্ধু
   রেবেল উইলসন - ফ্রোলেইন রাম, হিটলারের জার্মান কিশোর ক্যাম্পের নির্দেশক
   স্টিভেন মারচেন্ট - ডিরৎজ, গেস্টাপো এজেন্ট
   আলফি অ্যালেন - ফিঙ্কেল, ক্যাপ্টেন ক্লেনৎসেনডর্ফের সেকেন্ড-ইন-কমান্ড
   স্যাম রকওয়েল - ক্যাপ্টেন ক্লেনৎসেনডর্ফ, হিটলারের জার্মান কিশোর ক্যাম্প পরিচালনাকারী সেনা কর্মকর্তা
   স্কার্লেট জোহ্যানসন - রোজি বেৎজলার, জোজোর মা যে গোপনে নাৎসিদের বিরোধী
   আর্চি ইয়েটস - ইয়োর্কি, জোজোর ঘনিষ্ঠ বন্ধু
  
  নির্মাণ
  ২০১৮ সালের মার্চ মাসে ঘোষণা দেওয়া হয় যে তাইকা ওয়াইতিতি শুধু চলচ্চিত্রটি পরিচালনায় করবেন না, এতে কল্পনামূলক আডলফ হিটলার চরিত্রে অভিনয়ও করবেন। এই চরিত্রের বৈশিষ্ট সম্পর্কে ওয়াইতিতি বলেন, "আমার চরিত্রটি হল একটি নিঃসঙ্গ বালকের তার বীরের সংস্করণ, মূলত তার পিতা"। চলচ্চিত্রটির প্রধান চরিত্র ১০ বছর বয়সী একটি কিশোর দ্বিতীয় বিশ্বযুদ্ধকালীন হিটলারের জার্মান কিশোর দলে যোগদানে উৎসাহী। এই মাসের শেষে স্কার্লেট জোহ্যানসন প্রধান চরিত্রের কিশোরের মায়ের ভূমিকায় অভিনয়ের জন্য যোগ দেন। ২০১৮ সালের এপ্রিলে স্যাম রকওয়েল হিটলারের জার্মান কিশোর ক্যাম্পের নাৎসি ক্যাপ্টেন ক্লেনৎসেনডর্ফ চরিত্রে অভিনয়ের জন্য যোগ দেন। ২০১৮ সালের মে মাসে রেবেল উইলসন কিশোর ক্যাম্পের নির্দেশক চরিত্রে অভিনয়ের জন্য যোগ দেন। এর কিছুদিন পরেই প্রাগে চিত্রধারণের কাজ শুরু হয়। এই মাসের শেষে নবাগত রোমান গ্রিফিন ডেভিস নাম ভূমিকার কিশোরের চরিত্রে এবং নিউজিল্যান্ডীয় টোমাজিন ম্যাকেঞ্জি ইহুদি তরুণী এলসা কর চরিত্রে অভিনয়ের জন্য যোগ দেন। ২০১৮ সালের জুন মাসে আলফি অ্যালেন ক্যাপ্টেন ক্লেনৎসেনডর্ফের সেকেন্ড-ইন-কমান্ড ফিঙ্কেল এবং স্টিভেন মারচেন্ট গেস্টাপো প্রতিনিধি ক্যাপ্টেন ডিরৎজ চরিত্রে অভিনয়ের জন্য যোগ দেন।
  
  মুক্তি
  ২০১৯ সালের ৮ই সেপ্টেম্বর ৪৪তম টরন্টো আন্তর্জাতিক চলচ্চিত্র উৎসবে জোজো র‍্যাবিট চলচ্চিত্রটির উদ্বোধনী প্রদর্শনী অনুষ্ঠিত হয়। ২০১৯ সালের ১৯শে সেপ্টেম্বর অস্টিনে ফ্যান্ট্যাস্টিক ফিস্টে এটি প্রদর্শিত হয়। ২০১৯ সালের ১৫ই অক্টোবর এই চলচ্চিত্রটি দিয়ে স্যান ডিয়েগো আন্তর্জাতিক চলচ্চিত্র উৎসবের উদ্বোধন হয়। এছাড়া এটি শিকাগো, ফিলাডেলফিয়া, হাওয়াই, নিউ অরলিন্স, উত্তর ক্যারোলাইনার চ্যাপেল হিল, ভার্জিনিয়ার মিডলবার্গ, ও ইউকে জিউইশ চলচ্চিত্র উৎসবে প্রদর্শিত হয়। চলচ্চিত্রটি ২০১৯ সালের ১৮ই অক্টোবর মার্কিন যুক্তরাষ্ট্রে এবং ২০১৯ সালের ২৪শে অক্টোবর নিউজিল্যান্ডে প্রেক্ষাগৃহে সীমিত পরিসরে মুক্তি দেওয়া হয় এবং পরে ২০১৯ সালের ৮ই নভেম্বর বৃহৎ পরিসরে মুক্তি দেওয়া হয়।
  
  তথ্যসূত্র
  
  বহিঃসংযোগ
  
   
  
  বিষয়শ্রেণী:২০১৯-এর চলচ্চিত্র
  বিষয়শ্রেণী:২০১০-এর দশকের ব্যঙ্গধর্মী চলচ্চিত্র
  বিষয়শ্রেণী:মার্কিন চলচ্চিত্র
  বিষয়শ্রেণী:মার্কিন ব্যঙ্গাত্মক চলচ্চিত্র
  বিষয়শ্রেণী:মার্কিন ব্ল্যাক কমেডি চলচ্চিত্র
  বিষয়শ্রেণী:প্রাগে ধারণকৃত চলচ্চিত্র
title: জোজো র‍্যাবিট